స్తంభించనున్న బ్యాం'కింగ్‌'
-  నేడు ఆర్‌బీఐ ఉద్యోగుల ఒక్కరోజు 'సామూహిక సాధారణ సెలవు'
-  సంస్కరణలను వ్యతిరేకిస్తున్న కార్మిక సంఘాలు
-  ప్రభావితం కానున్న మార్కెట్లు, ఆర్థిక లావాదేవీలు చెల్లింపులు, సెటిల్‌మెంట్లు
  ముంబయి: భారతీయ రిజర్వు బ్యాంకు (ఆర్‌బీఐ) కార్యకాలాపాలు నేడు (గురువారం) స్తంభించనున్నాయి. మెరుగైన పదవీ విరమణ ప్రయోజనాలను కల్పించాలనీ.. కేంద్ర బ్యాంకు ఆధికారాలకు కోత విధించేలా ప్రతిపాదించిన సంస్కరణలను వ్యతిరేకిస్తూ దాదాపు 17,000 మంది ఉద్యోగులు నేడు ఒక్కరోజు 'సామూహిక సాధారణ సెలవు' బాట పట్టనున్నారు. ఉద్యోగుల నిరసన సామూహిక సెలవుతో కరెన్సీ కార్యకలాపాలు, షేరు మార్కెట్లు, ఫారెక్స్‌ లావాదేవీలు, చెల్లింపులు, సెటిల్‌మెంట్‌ లావాదేవీలపై పెను ప్రభావం పడే అవకాశం ఉంది. ప్రతిపాదిత సంస్కరణలు ఆర్‌బీఐ నియంత్రణ అధికారాలను పరిమితం చేయనున్నాయనీ.. రుణ నిర్వహణ కార్యకలాపాలను కూడా కేంద్ర బ్యాంకు ఆధీనంలోని నుంచి దూరం చేసే ప్రమాదం ఉందని కార్మిక సంఘాలు ఆవేదన వ్యక్తం చేస్తున్నాయి. నిరసన సామూహిక సెలవుకు పిలుపునిచ్చిన నాలుగు ప్రధాన సంఘాలు సంస్కరణలను తీవ్రంగా వ్యతిరేకిస్తున్నాయి. ఆర్‌బీఐలో నిరసన సైరన్‌ మోగడం ఆరేళ్ల తరువాత ఇదే తొలిసారి. 2009లో మెరుగైన పెన్షన్‌ను కోరుతూ ఆర్‌బీఐలో సెమ్మెకు దిగారు. సమ్మె నేపథ్యంలో ఆర్‌బీఐ ప్రత్యామ్నాయ ఏర్పాట్లు ప్రకటించకపోతే చెల్లింపులు, బ్యాంకుల్లో సెటిల్‌మెంట్లకు అంతరాయం కలిగే అవకాశం ఉంది. కాగా, ఈ సామూహిక సాధారణ సెలవు తుది దశలో ఉన్న ఆర్‌బీఐ సంస్కరణలపై మాత్రం బాగా ప్రభావం చూపే అవకాశం ఉన్నట్లు మార్కెట్‌ వర్గాలు తెలిపాయి. ఈ సామూహిక సాధారణ సెలవులో పెమెంట్లు, సెటిల్‌మెంట్‌ విభాగం ఉద్యోగులతో పాటు ఆర్‌బీఐకి చెందిన అన్ని విభాగాల ఉద్యోగులు పాల్గొననున్నట్లు 'ఆలిండియా రిజర్వు బ్యాంకు ఎంప్లాయిస్‌ అసోసియేషన్‌' అధ్యక్షుడు అజిత్‌ సుబేదార్‌ తెలిపారు. ప్రభుత్వ సభ్యులతో కూడుకున్న 'ద్రవ్యపరపతి విధాన సమీక్ష కమిటీ' ఏర్పాటునూ యూనియన్లు వ్యతిరేకిస్తున్నాయి. దీని వల్ల ఆర్‌బీఐకి గల 'విశిష్ట విధాన నిర్ణయ అధికారాల'కు విఘాతం కలిగిస్తుందని యూనియన్లు భావిస్తున్నాయి. ఈ పరిణామాల నేపథ్యంలో బుధవారం చాలా బ్యాంకులు ప్రభుత్వ బాండ్ల వ్యవహారాలకు దూరంగా ఉండడం కనిపించింది. దీంతో ఈ తరహా లావాదేవీలు రోజువారీ సగటులో సగాని కంటే తక్కువకు పడిపోయాయి.
మీ స్నేహితులకు రికమెండ్ చెయ్యండి